b"\n_START_ARTICLE_\nLa Nativitat de Maria de Cap\xc3\xa7anes\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta rectangular, bastit de ma\xc3\xa7oneria arrebossada amb refor\xc3\xa7 de carreu als angles, orientat NO-SE, cobert per teulada a dues vessants. Interiorment presenta una estructura de tres naus amb creuer no sobresortit, absis poligonal amb capella i sagristia laterals. Robustos pilars separen les naus, amb tres tramades, la primera de les quals \xc3\xa9s ocupada pel cor. D'un fris continu arrenca la volta central, de mig punt amb llunetes, en tant que les laterals i el creuer s\xc3\xb3n d'aresta, amb c\xc3\xbapula a la intersecci\xc3\xb3. L'interior, enguixat, presenta pintures. El campanar, als peus, \xc3\xa9s posterior, d'espadanya. L'element de m\xc3\xa9s inter\xc3\xa8s el constitueix la portalada, a la que hom hi accedeix per una escala. La fa\xc3\xa7ana, amb un volum exterior refor\xc3\xa7at per carreu als angles, cont\xc3\xa9 la porta, molt malmesa per degradaci\xc3\xb3 de la pedra. A sobre, un ull de bou. La porta \xc3\xa9s en arc de mig punt, flanquejada per dues columnes sobre basa, d'ordre corinti i fusts amb 2 tipus de decoraci\xc3\xb3 que suporten un fris sobre el que hi ha una forn\xc3\xadcula buida. Sobre la porta un relleu, i a banda i banda de la porta relleus de gerro, infant, ceps i fulles que es repeteixen a l'entorn de la forn\xc3\xadcula.\n_START_SECTION_\nHist\xc3\xb2ria\n_START_PARAGRAPH_\nLa parr\xc3\xb2quia de Cap\xc3\xa7anes fou creada a finals del segle XVI. L'actual esgl\xc3\xa9sia fou bastida passats els anys d'increment demogr\xc3\xa0fic del segle XVIII i sembla que la seva construcci\xc3\xb3 s'allarga durant 9 anys. Bastida davant de l'esgl\xc3\xa9sia antiga, hom sufrag\xc3\xa0 les despeses mitjan\xc3\xa7ant l'aplicaci\xc3\xb3 d'un impost d'1/20 sobre les collites. Durant la guerra civil es cremaren els altars. Amb posterioritat s'han arranjat les teulades, i hi ha un projecte de restauraci\xc3\xb3 de la fa\xc3\xa7ana."